strokovni delavec 3:

Alpinistični inštruktor
Usposabljanje za alpinistične inštruktorje ima v Sloveniji več kot petdesetletno tradicijo, saj je bil prvi tečaj organiziran leta 1947 v Vratih. V Sloveniji je vsako leto registriranih okoli 120 aktivnih alpinističnih inštruktorjev. Alpinistični inštruktorji delujejo kot vodje, predavatelji in inštruktorji v alpinističnih šolah, vodijo skupne ture in opravljajo vzpone v navezah s tečajniki in pripravniki. Na letnih, zimskih in ledeniških tečajih (začetniških in nadaljevalnih), ki jih organizira Komisija za alpinizem Planinske zveze Slovenije sodelujejo kot predavatelji, inštruktorji in vodje navez. Svoje izkušnje prenašajo na udeležence akcij drugih komisij v okviru Planinske zveze Slovenije (tečaji za vodnike Planinske zveze Slovenije). Udeležujejo se tudi različnih akcij v tujini (šola alpinizma v Franciji, šola za vodnike nepalske planinske zveze ...).

Alpinistični inštruktorji so široko usposobljeni strokovni delavci v športu na področju planinstva in alpinizma, saj se njihovo osnovno strokovno delo – varnejše plezanje, usposabljanje in vodenje navez po gorah – ves čas prepleta z organizacijskim društvenim delom. Glede na številčnost in razširjenost delovanja imajo tudi izjemno pomembno vlogo pri hitremu prenašanju znanja, izkušenj in novosti v prakso.

I. SPLOŠNI PODATKI O PROGRAMU

1. Ime programa

Program usposabljanja se imenuje alpinistični inštruktor.

2. Temeljni cilj programa

Program usposabljanja alpinistični inštruktor je nadaljevalni program usposabljanja za alpinista. Alpinistični inštruktor je izvajalec usposabljanja za alpiniste.

Alpinistični inštruktor je strokovni delavec v športu na področju planinstva in alpinizma z najširšo oziroma splošno usposobljenostjo. S svojim znanjem sodeluje na vseh področjih planinskega in alpinističnega delovanja, največji del pa je usmerjen v sistem usposabljanja planinske organizacije.

Alpinistični inštruktor se usposablja za prenašanje alpinističnih veščin in znanj oziroma za izvajanje usposabljanja alpinistov. Alpinistični inštruktor aktivno sodeluje pri vodenju alpinistične šole v alpinističnih odsekih in pri izvajanju dejavnosti Komisije za alpinizem Planinske zveze Slovenije. Dejavnost alpinističnih inštruktorjev je plezanje in vodenje navez v okviru pedagoškega oziroma andragoškega procesa, prenašanje znanja, veščin in izkušenj s področja varnosti v gorah, enakovredno pa so v ta proces vključena znanja, ki odpirajo in vzpodbujajo poglobljen odnos do gora in odnos do sočloveka v gorah.

Licenčno usposabljanje obsega dodatno usposabljanje. Dodatno usposabljanje je namenjeno obnavljanju obstoječih znanj in uvajanju novosti (seminar za alpinistične inštruktorje).

Področje delovanja alpinističnih inštruktorjev v Planinski zvezi Slovenije ureja Pravilnik Komisije za alpinizem, sprejet na 10. seji upravnega odbora Planinske zveze Slovenije (15. 6. 1996).

3. Trajanje usposabljanja

Program usposabljanja obsega 16 ur teorije, 32 ur praktičnega dela in 100 ur izpitnih obveznosti, skupaj 148 ur. Izpitne obveznosti obsegajo: pisne in ustne izpite, praktični izpit, seminarsko nalogo (30 ur), nastop in pripravništvo (30 ur).

Preglednica 1: Trajanje usposabljanja.
	
	Teoretično (h)
	Praktično (h)
	Skupaj (h)

	Alpinistični inštruktor
	16
	32
	48

	Izpitne obveznosti
	28
	72
	100

	Alpinist
	59
	144
	203

	izpitne obveznosti
	8
	72
	80

	Skupaj:
	111
	320
	431


4. Povezanost z drugimi programi (skupni predmeti z drugimi programi usposabljanja, mesto programov v petstopenjski lestvici usposabljanja in izobraževanja, …)

Program usposabljanja za naziv alpinistični inštruktor je nadaljevalni program usposabljanja za alpiniste in ima skupne predmete s programom usposabljanja za alpinista. Program usposabljanja je v celoti usklajen z licenčnim usposabljanjem.

Program vsebuje in razširja vse vsebine, ki jih predvideva Predmetnik splošnega dela usposabljanja strokovnih delavcev za pridobitev naziva strokovni delavec 2, ki ga je sprejel Inštitut za šport Fakultete za šport Univerze v Ljubljani.

Preglednica 2: Mesto programa v petstopenjski lestvici.
	strokovni delavec 1.

	40 do 120 ur
	minimalno

130 ur
	minimalno

300 ur
	minimalno

600 ur
	minimalno

2400 ur

	
	
	Alpinistični inštruktor 148 (431 ur)
	
	


* Število ur v oklepajih pomeni skupno število ur, ki vključuje predhodna obvezna usposabljanja.

5. Način vključevanja programa v mednarodno sodelovanje

Mednarodna zveza planinskih organizacij (UIAA) je sprejela standarde usposabljanj vodnikov z naslovom Model training standards for voluntary leaders and instructors. Planinska zveza Slovenije je v letu 1999 na podlagi standarda vodnik za pohodništvo v gorah (Mountain walking leader - členi 4.1 do 4. 13) zaprosila Gorniško komisijo Mednarodne zveze planinskih organizacij (Mountainnering Commission UIAA) za potrditev programov usposabljanj za vodnika Planinske zveze Slovenije – kategorije A, B in D, ki skupaj ustrezajo temu standardu.

Alpinistični inštruktorji lahko svoje znanje dopolnijo z vključitvijo v izobraževalni program za vodnike PZS za kategorije A, B in D in s tem po končanem usposabljanju in pripravništvu pridobijo mednarodno UIAA licenco vodnika za vodenje planinskih tur po gorah.

Planinska komisija Mednarodne zveze planinskih organizacij je na zasedanju, ki je potekalo 15. in 16. 9. 2000 v Renu (Nevada, ZDA) potrdila programe usposabljanj za vodnike Planinske zveze Slovenije kategorije A, B in D. Predsednik MC UIAA Alain Blackshaw je 13. 10. 2000 poslal Planinski zvezi Slovenije uradno potrdilo (priloga 3), v katerem je navedeno: »Gorniška komisija Mednarodne zveze planinskih organizacij je zadovoljna, da vodnik Planinske zveze Slovenije kategorij A, B, D dosega UIAA standard vodnika za pohodništvo v gorah«. Potrdilo, ki ga je izdala UIAA velja 5 let, nato je treba postopek obnoviti.

6. Sestavljavci programa in izvajalci programa (katera organizacija)

Program usposabljanja je pripravila in sprejela Komisija za alpinizem Planinske zveze Slovenije oziroma njena podkomisija za vzgojo in izobraževanje. Predmetnik je bil sprejet na

seji PZVI, dne 16.01.2002, učni načrt pa na seji PZVI, dne 16.01.2002. Oba sta bila potrjena na seji Komisije za Alpinizem dne 18.03.2002. Soglasje k programu pa je izdala tudi Komisija za vzgojo in izobraževanje Planinske zveze Slovenije na 2. seji, 13. novembra 2003.

Izvajalec programa usposabljanja za alpinistične inštruktorje je Komisija za alpinizem pri Planinski zvezi Slovenije.

7. Kadrovske zahteve za izvedbo programa in predvideni nosilci

Posamezne teme lahko predavajo le ustrezno usposobljeni strokovni delavci v športu na področju planinstva in alpinizma, ki izpolnjujejo pogoje iz preglednice potrebnih kvalifikacij za predavatelje - inštruktorje posameznih tem. Preglednico predpiše pristojen organ Planinske zveze Slovenije v sodelovanju z Inštitutom za šport Fakultete za šport Univerze v Ljubljani.

8. Predviden obseg vpisa

Za usposabljanje po programu za alpinistične inštruktorje je vsako leto predvidenih 15 udeležencev.

II. PREDMETNIK

1. Število predmetov: razdeljeni na teoretične in praktične; obseg ur teh predmetov

Preglednica 12: Predmetnik programa šolanja za alpinistične inštruktorje.

	Zap. št.
	Naziv predmeta oz. teme
	Teoretično (h)
	Praktično (h)

	1.3.
	Moralna in pravna odgovornost
	2
	0

	1.6.
	Sistem usposabljanja PZS
	2
	0

	2.5.
	Psihologija vodenja in poučevanja
	6
	10

	6.1
	Psihologija pri delu alpinističnih inštruktorjev 
	3
	10

	6.1.1
	Didaktika alpinističnega usposabljanja 
	3
	12

	
	
	16
	32

	
	
	48

	
	Izpitne obveznosti:
	40

	
	Skupaj:
	88


Učni načrt:

1.3. Moralna in pravna odgovornost.

Cilji: 
Seznanitev z osnovnimi pojmi moralne in pravne odgovornosti, spoštovanje pravil izobraževanja sprejetih v okviru PZS, seznanitev s posledicami in ukrepi povezanimi z odgovornostjo v okviru izobraževanja in vodenja.

Snov:
Moralne vrednote in njihov pomen. Odgovornost z vidika kazenskega in civilnega prava. Posebnost pravnih odnosov pri izobraževanju in vodenju v gorah. Moralna, kazenska in odškodninska odgovornost. Ukrepi in posledice. Civilno pravne tožbe.
1.6. Sistem usposabljanja PZS.

Cilji:
Seznanjanje s sistemom usposabljanja Planinske zveze Slovenije.

Snov: 
Tečajnik za alpinista, mlajši pripravnik za alpinista, starejši pripravnik za alpinista, alpinist, alpinistični inštruktor, gorski vodnik, vodnik PZS. Seznanitev s pogoji za dosego različnih nazivov PZS – a.

2.5. Psihologija vodenja in poučevanja.

Cilji: 
Seznanjanje z osnovami psihologije, seznanjanje z osnovami psihologije vodenja, spoznanje obnašanja ljudi v različnih situacijah, seznanjenje z različnimi psiho - dinamičnimi procesi, seznanjanje z reagiranjem in različnimi pristopi k ljudem z različnimi osebnostnimi stiskami.

Snov: 
Osnove psihologije. Motivi. Doživljanje. Psihofiziološki pojavi. Obnašanje ljudi v izjemnih razmerah. Psihološka priprava alpinistov. Oblike združevanja ljudi. Temelji komunikacije. Vodenje posameznika, skupine. Čustveno ozračje v skupini. Posebne psihološke situacije v gorah. Pristopi za obvladovanje kriznih situacij.

6.1. Psihologija pri delu alpinističnih inštruktorjev.

Cilji: 
Poznati in uporabljati metode učenja in poučevanja.

Snov: 
Metode poučevanja. Metode dela inštruktorja pri njegovem delu. Pri učenju in poučevanju: kako voditi, se učiti in učiti druge. Praktični primeri. Nazornost. Zgled. Metode in načini učenja in poučevanja hoje in plezanja.

6.1.1. Didaktika alpinističnega usposabljanja.

Cilji: seznaniti se s konkretnimi postopki posredovanja posameznih tehničnih elementov in veščin.

Snov: didaktika poletne tehnike, didaktika zimske tehnike, didaktika ledne tehnike.

2. Vertikalna in horizontalna povezanost predmetov programa (način in možnost prehoda po stopnjah usposabljanja, način)

Program je vertikalno povezan s programom izobraževanja gorski vodnik, horizontalno pa s programi usposabljanja za vodnike Planinske zveze Slovenije in programom usposabljanja za gorskega reševalca. Program je horizontalno povezan z osnovnim študijskim programom Fakultete za šport Univerze v Ljubljani (predmet Planinstvo v obsegu 105 ur) in usmeritvenim predmetom Planinstvo (160 ur).

III. POGOJI ZA VPIS

Kandidat za alpinističnega inštruktorja mora ob prijavi izpolnjevati splošne in posebne pogoje.

Splošni pogoji so:

· starost najmanj 21 let,

· dosežena V. stopnja šolske izobrazbe (končana srednja šola),

· primerno zdravstveno stanje,

· kandidat za Alpinističnega inštruktorja mora biti član enega od PD, ki je vključeno v Planinsko zvezo Slovenije,
· kandidat za alpinističnega inštruktorja mora biti registriran alpinist pri Komisiji za alpinizem.
Posebni pogoji:

· vsaj tri leta alpinističnega staža,

· želja po strokovnem delu pri usposabljanju alpinistov,
· prijava matičnega alpinističnega kolektiva,

· kot alpinist mora imeti opravljenih najmanj 30 vzponov s tečajniki v zadnjih treh letih v okviru alpinistične šole, od tega poleti 10, pozimi 10 in v ledu 10,

· priporočilo enega izmed alpinističnih inštruktorjev, ki ima veljavno licenco za opravljanje strokovnega dela na področju planinstva in alpinizma in

· priporočilo matičnega planinskega društva, ki je član Planinske zveze Slovenije.

Študentje in diplomantje Fakultete za šport, vodniki Planinske zveze Slovenije in inštruktorji planinske vzgoje se v usposabljanje vključujejo pod enakimi splošnimi in posebnimi pogoji.

Pogoje mora kandidat izpolniti do dneva prijave na usposabljanje.

IV. POGOJI ZA NAPREDOVANJE PO STOPNJAH

Znanje udeležencev programa usposabljanja se ocenjuje s pozitivnima ocenama uspešno opravil (ocene 8,9,10) ter opravil (oceni 6, 7) in negativno oceno ni opravil (ocena 5). Ta stopnja usposabljanja alpinističnih inštruktorjev nima nadgradnje.

V dodatno licenčno usposabljanje alpinističnih inštruktorjev se lahko vključijo vsi, ki so osnovno usposabljanje sklenili s pozitivno oceno.

V. POGOJI ZA DOKONČANJE USPOSABLJANJA

Za uspešen konec usposabljanja za alpinističnega inštruktorja mora biti kandidat 100 % aktivno udeležen na usposabljanju, uspešno mora opraviti teoretične in praktične izpite, oddati in predstaviti seminarsko nalogo, ki jo mentor naloge oceni kot uspešno ter opraviti obvezno inštruktorsko pripravništvo. Teoretični izpiti in praktični izpiti se opravljajo pri vseh predmetih.

Posamezen izpit lahko kandidat opravlja največ trikrat, nato se mora ponovno udeležiti usposabljanja za alpinističnega inštruktorja. Izpitno komisijo sestavljajo člani, ki imajo najmanj enako usposobljenost kot kandidati in so na seznamu odbora Planinske zveze Slovenije, pristojnega za podeljevanje dovoljenj za opravljanje dejavnosti. Izpitna komisija sodeluje pri vseh izpitnih obveznostih. Seznam članov izpitne komisije vsako leto potrdita Planinska zveza Slovenije in Inštitut za šport Fakultete za šport Univerze v Ljubljani.

Po uspešno opravljenih izpitnih obveznostih postane kandidat pripravnik za alpinističnega inštruktorja. Kandidat je lahko pripravnik največ tri leta. V tem času mora opraviti vse predpisane obveznosti.

Rok za zaključek usposabljanja je tri leta od dne, ko kandidat postane pripravnik za alpinističnega inštruktorja.

VI. NAVEDBA NAZIV

Zadnji dan usposabljanja udeleženci usposabljanja prejmejo potrdilo o udeležbi, ki ga izda nosilec usposabljanja. Ko udeleženec opravi vse izpitne obveznosti, mu nosilec usposabljanja z ugotovitvenim sklepom podeli naziv alpinistični inštruktor.

Po uspešno zaključenem programu šolanja za alpinističnega inštruktorja in zaključnih teoretičnih in praktičnih izpitih pridobijo tečajniki naziv »Alpinistični inštruktor«.

Pristojni organ Planinske zveze Slovenije na predlog nosilca usposabljanja in na podlagi poročil o usposabljanju in pripravništvu ugotovi ali je pripravnik za alpinističnega inštruktorja, ki mu je nosilec usposabljanja podelil naziv alpinistični inštruktor, opravil vse izpitne obveznosti. Če organ ugotovi, da je pripravnik opravil vse izpitne obveznosti, mu z ugotovitvenim sklepom potrdi naziv alpinistični inštruktor. Če organ ugotovi, da pripravnik ni opravil vseh izpitnih obveznosti, se šteje, da ni izpolnil pogojev za alpinističnega inštruktorja.

Planinska zveza Slovenije in Inštitut za šport Fakultete za šport Univerze v Ljubljani skupaj podelita na podlagi ugotovitvenega sklepa pristojnega organa Planinske zveze Slovenije pripravniku za alpinističnega inštruktorja strokovni naziv alpinistični inštruktor in izdata potrdilo o usposobljenosti (licenco za opravljanje strokovnega dela na področju planinstva in alpinizma). Z enotnim nazivom alpinistični inštruktor označujemo udeležence programa ne glede na spol. Licenca za opravljanje strokovnega dela na področju planinstva in alpinizma velja tri leta.

Alpinistični Inštruktorji so ob izdaji potrdila o usposobljenosti vpisani v Register alpinističnih inštruktorjev, ki ga vodi pristojni organ Planinske zveze Slovenije. Z dnem vpisa v Register alpinističnih inštruktorjev velja prva licenca za opravljanje strokovnega dela na področju planinstva in alpinizma za dobo treh let.

Alpinistični Inštruktor mora vsaka tri leta podaljševati licenco za opravljanje strokovnega dela na področju planinstva in alpinizma. Pogoj je, da je bil v letu pred iztekom licence aktiven v najmanj petih akcijah in da se je vsaj enkrat na tri leta udeležil licenčnega usposabljanja za alpinistične inštruktorje, ki ga je potrdil pristojni organ Planinske zveze Slovenije.

Za podaljševanje zavarovanja za primer civilno pravne odškodninske odgovornosti, ki izvira iz dejavnosti alpinističnih inštruktorjev, je treba vsako leto poslati pisno poročilo o delu. Poročilo pošlje alpinistični inštruktor praviloma najkasneje do konca meseca februarja pristojnemu organu Planinske zveze Slovenije.

Za uspešno končan dodatni licenčni seminar je potrebna 100 % udeležba pri teoretičnem in praktičnem delu. Za uspešno končan nadaljevalni licenčni seminar je potrebna udeležba, ki je predpisana s programom usposabljanja.

Če alpinistični inštruktor licence za opravljanje strokovnega dela na področju planinstva in alpinizma ne podaljša dvakrat zapored (obdobje šestih let), mora pred udeležbo na dodatnem licenčnem usposabljanju ponovno opraviti inštruktorsko pripravništvo. Pripravništvo, ki ga mora mentor oceniti z oceno uspešno opravil, mora opraviti do dneva prijave na dodatni licenčni seminar.

Licenčni seminarji so objavljeni v koledarju planinskih dejavnosti za posamezno leto, v Obvestilih Planinske zveze Slovenije in na spletnih straneh Planinske zveze Slovenije.

Predavateljsko licenco za izvajanje licenčnih seminarjev pridobijo ustrezno usposobljeni strokovni delavci v športu na področju planinstva in alpinizma, ki so na seznamu odbora Planinske zveze Slovenije, pristojnega za podeljevanje licenc za opravljanje strokovnega dela na področju planinstva in alpinizma.

